Lav et referat af nedenstående tekst:

Tekst:
Flere superligaklubbers trussel om at udelade aflukkede tilskuerafsnit til udeholdet kan få alvorlige konsekvenser for de fredelige tilskuere, som bare kommer for at se deres hold spille. Det mener formanden for Danske Fodbold Fanklubber (DFF), Peter Byskov, og det er en af flere årsager til, at foreningen er modstander af idéen. - Vi kan kun gisne om, hvad der vil ske. Skrækscenariet er, at bøllerne møder op stadigvæk, og i stedet for at møde op et sted, så bliver de spredt over hele stadion, siger Peter Byskov. De fem superligaklubber FC København, Brøndby, AGF, OB og AaB har planer om at undlade udebaneafsnit i de store kampe, hvor der kan opstå ballade. Men planen er endnu ikke betonfast. Tiltaget skyldes, at disse fem hold frygter at skulle tage ansvar for bøller, som i værste konsekvens kan koste dem tab af point og penge, hvis dommeren afbryder en kamp eller tildeler klubberne store bøder for uroligheder. - Det allerbedste kunne være, at bøllerne blev helt væk. Vi forholder os til, at fra Uefa's side og alle andre steder kører det efter en opdeling, hvor der er udebanefans et sted og hjemmebanefans andre steder. - Det er samtidig den måde, vi synes, er den rette i forhold til at skabe den bedste stemning. Det er også den måde, vi mener, er den sikkerhedsmæssigt bedste. Det gør vi også ud fra, at det er det, som al forskning viser, siger Peter Byskov. I forårets første superligarunde blev opgøret mellem AaB og FC København på Energi Nord Arena både udsat og afbrudt midlertidigt, fordi en del tilhængere i FCK's aflukkede tilskuerafsnit skabte ballade og fyrede romerlys ind over stadion. /ritzau/

Referat:
Det kan blive farligt at nedlægge udebaneafsnit i Superligaen, mener formanden for Danske Fodbold Fanklubber.